Aanspreeklikheid by ongelukke deur diere veroorsaak - Jy en die RegJy en die Reg
Tuis › Artikels › Aanspreeklikheid by ongelukke deur diere veroorsaak
Aanspreeklikheid by ongelukke deur diere veroorsaak
In Suid-Afrika is die verskynsel van diere in die pad glad nie ongewoon nie. Veral in die platteland word daar gereeld bokke, beeste en skape langs die pad gevind. In gebiede naby aan die wildtuin is dit ook glad nie ongewoon vir bokke of selfs seekoeie om oor die pad te loop nie. Daar was ook al heelwat hofsake om te bepaal of ’n boer aanspreeklik gehou kan word vir die feit dat sy vee ’n ongeluk veroorsaak het.
Kragtens die Nasionale Padverkeerswet no. 93 van 1996, mag geen diere in die pad wees nie, behalwe as die dier vervoer word of as die dier ’n voertuig trek. Wat ook belangrik is, is wanneer diere langs die pad aangedryf word, moet daar ’n wagter wees wat ’n rooi lap swaai. Indien daar meer as 10 diere is wat aangedryf word, moet daar ’n wagter aan die voorkant en een aan die agterkant van die diere wees. Indien dit nie gedoen word nie, kan die eienaar van daardie diere aanspreeklik gehou word. Boere moet toesig hou oor hulle diere.
In die saak van Coreejes v Carnarvon Munisipaliteit en ‘n ander 1964 (2) SA 454 (C) is ’n boer aanspreeklik gevind omdat sy drade nie behoorlik in stand gehou is nie. In so geval sal daar gekyk word na die omstandighede van die saak. Waar ’n boer se drade die vorige aand geknip is en hy het geen idee dat sy diere in die pad inloop nie, sal ’n hof hom heel moontlik nie aanspreeklik hou nie. Waar ’n boer se drade egter opsigtelik verouderd is, vergaan en nie in stand gehou is nie sal die boer aanspreeklik gehou word as sy vee die pad betree en ’n ongeluk veroorsaak.
Daar is ook verskeie sake waar bewys kon word dat die publiek op verskeie kere die eienaar van die vee gaan aanspreek het oor die toestand van sy drade en hom gevra het om sy vee uit die pad te verwyder. Die eienaar tree egter glad nie op om die situasie te verbeter nie en hierdie kwessie verander dan in growwe nalatigheid aan die kant van die eienaar.
Indien jy so ongelukkig is om ’n dier raak te ry en skade aan jou voertuig of beserings aan jou persoonlik op te doen, is dit baie belangrik om alle bewyse op die toneel bymekaar te maak. Neem foto’s van die brandmerk op die dier se lyf, plaatjie aan sy oor of tatoeëring in sy oor. Neem ook foto’s van die toestand van die drade langs die pad of die oop hek. Kyk of daar iewers in die veld ’n wagter gesien kan word en let op of daar enige okkupeerders langs die pad woon. Indien dit nie die boer wat langs die pad boer se vee is nie, is dit gewoonlik die okkupeerder wat op die grond woon se vee. Vra die polisie om by die okkupeerder navraag te doen of die vee aan hom behoort.